“หุ้นเอเชีย” ผันผวน หลัง “แบงก์จีน” คงดอกเบี้ย LPR
“ตลาดหุ้นเอเชีย” เปิดผันผวน หลังตลาดบางแห่งขานรับ “ธนาคารกลางจีน” ประกาศคงอัตราดอกเบี้ยเงินกู้ลูกค้าชั้นดี LPR ประเภท 1 ปีที่ระดับ 3.7% และ ประเภท 5 ปีเอาไว้ที่ระดับ 4.45% 
“ตลาดหุ้นเอเชีย” เปิดผันผวน หลังตลาดบางแห่งขานรับ “ธนาคารกลางจีน” ประกาศคงอัตราดอกเบี้ยเงินกู้ลูกค้าชั้นดี LPR ประเภท 1 ปีที่ระดับ 3.7% และ ประเภท 5 ปีเอาไว้ที่ระดับ 4.45%
20 มิ.ย. 2565

ผู้สื่อข่าวรายงานว่า ตลาดหุ้นเอเชียเปิดผันผวน โดยตลาดบางแห่งขานรับธนาคารกลางจีน (PBOC) ประกาศคงอัตราดอกเบี้ยเงินกู้ลูกค้าชั้นดี (LPR) ประเภท 1 ปี และประเภท 5 ปีในช่วงเช้าวันนี้
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,156.62 จุด เพิ่มขึ้น 193.62 จุด หรือ +0.74%, ดัชนี HSI ตลาดหุ้นฮ่องกงเปิดวันนี้ที่ 20,948.80 จุด ลดลง 126.2 จุด หรือ -0.6% และดัชนี SSE Composite ตลาดหุ้นจีนเปิดวันนี้ที่ 3,315.78 จุด ลดลง 1.01 จุด หรือ -0.03%
โดยธนาคารกลางจีนประกาศคงอัตราดอกเบี้ยเงินกู้ลูกค้าชั้นดี (LPR) ประเภท 1 ปีที่ระดับ 3.7% และคงอัตราดอกเบี้ย LPR ประเภท 5 ปีเอาไว้ที่ระดับ 4.45% ในวันนี้
ทั้งนี้ อัตราดอกเบี้ย LPR ประเภท 1 ปีของจีนเป็นดัชนีวัดอัตราดอกเบี้ยเงินกู้ของภาคเอกชน ส่วนอัตราดอกเบี้ย LPR ประเภท 5 ปีเป็นดัชนีวัดทิศทางอัตราดอกเบี้ยของภาคครัวเรือน ซึ่งรวมถึงอัตราดอกเบี้ยเพื่อการกู้จำนอง
สำหรับการดำเนินการดังกล่าวสวนทางกับธนาคารกลางทั่วโลกที่เริ่มปรับขึ้นอัตราดอกเบี้ยเพื่อสกัดเงินเฟ้อ โดยธนาคารกลางสหรัฐ (เฟด), ธนาคารกลางอังกฤษ (BoE) , ธนาคารกลางสวิตเซอร์แลนด์ รวมทั้งธนาคารกลางฮังการี บราซิล ไต้หวัน ฮ่องกง และอาร์เจนตินา ต่างก็ประกาศขึ้นอัตราดอกเบี้ยในสัปดาห์ที่แล้ว
ขณะเดียวกัน นักลงทุนยังจับตาความเคลื่อนไหวหุ้นของบริษัทอาลีบาบา หลังสำนักข่าวรอยเตอร์รายงานว่า ธนาคารกลางจีนยอมรับการยื่นคำขอจากอาลีบาบา เพื่อจัดตั้งแอนท์ กรุ๊ป เป็นบริษัทด้านการเงินในลักษณะของโฮลดิ้ง คอมพานี (financial holding firm) ซึ่งสร้างความหวังว่า จะเปิดทางให้แอนท์ กรุ๊ป สามารถนำหุ้น IPO มาเสนอขายอีกครั้ง หลังถูกทางการจีนระงับไปเมื่อช่วงปลายปี 2563